**ΣΥΜΦΩΝΙΑ ΓΙΑ ΕΓΓΡΑΦΗ, ΕΚΧΩΡΗΣΗ ΑΔΕΙΑΣ ΧΡΗΣΗΣ ΚΑΙ ΔΙΑΧΕΙΡΙΣΗΣ ΟΝΟΜΑΤΩΝ ΧΩΡΟΥ ΜΕ ΚΑΤΑΛΗΞΗ «.cy»**

**ΟΡΟΙ ΚΑΙ ΠΡΟΫΠΟΘΕΣΕΙΣ**

Εγγράφοντας ένα διαδικτυακό όνομα κάτω από το ανωτάτου επιπέδου **Όνομα Χώρου «.cy»**, ο Δικαιούχος συμφωνεί να συνάψει συμφωνία εγγραφής, εκχώρησης άδειας χρήσης και διαχείρισης ονομάτων χώρου με κατάληξη (.cy) (εφεξής και για σκοπούς της παρούσας θα αναφέρεται ως «η **Συμφωνία**») με το Πανεπιστήμιο Κύπρου (εφεξής και για σκοπούς της παρούσας θα αναφέρεται ως «ο **Διαχειριστής**») σύμφωνα με τις γενικές αρχές παραχώρησης Άδειας Χρήσης και Διαχείρισης Ονομάτων Χώρου, που καθορίζονται στο Παράρτημα Ι του Διατάγματος υπ’ αρ. 340/2019 και κάτω από τους ακόλουθους όρους και προϋποθέσεις.

Το Πανεπιστήμιο Κύπρου έχει διοριστεί Διαχειριστής για όλα τα Ονόματα Χώρου ανωτάτου επιπέδου με κατάληξη «.cy». Διαχειρίζεται τα Ονόματα Χώρου ως μέρος των Υπηρεσιών προς τη διαδικτυακή κοινότητα στην Κύπρο. Τα ανωτάτου επιπέδου Ονόματα Χώρου «.cy» διαιρούνται σε είκοσι έξι (26) Β επιπέδου Ονόματα Χώρου.

1. **Κατηγορίες Διαδικτυακών Ονομάτων Χώρου Β επιπέδου**

|  |  |  |
| --- | --- | --- |
| **Α/Α** | **Κατηγορία Διαδικτυακών Ονομάτων Χώρου** | **Περιγραφή** |
| 1. | ac.cy | Ακαδημαϊκά και ερευνητικά ινστιτούτα εγγεγραμμένα  στο Υπουργείο Παιδείας ως εκπαιδευτικά ιδρύματα |
| 2. | biz.cy | Άλλες εταιρείες οι οποίες είναι εγγεγραμμένες στο  μητρώο εταιρειών |
| 3. | com.cy | Δημόσιο Διαδικτυακό Όνομα Χώρου (Public domain) |
| 4. | ekloges.cy | Οργανισμοί και φυσικά άτομα σχετικά με εκλογές |
| 5. | euro.cy | Αρμόδιος οργανισμός ή οργανισμοί για την προετοιμασία για υιοθέτηση του Ευρώ στην Κύπρο |
| 6. | europarl.cy | Αρμόδιο Γραφείο Ευρωπαϊκού Κοινοβουλίου στην Κύπρο |
| 7. | eu-go.cy | Αρμόδια Υπηρεσία του Υπουργείου Ενέργειας, Εμπορίου και Βιομηχανίας |
| 8. | gov.cy | Κυβερνητικά ινστιτούτα / τμήματα / οργανισμοί |
| 9. | ltd.cy | Ιδιωτικές και δημόσιες εταιρείες περιορισμένης  ευθύνης εγγεγραμμένες στο Μητρώο Εταιρειών |
| 10. | name.cy | Ονόματα φυσικών προσώπων |
| 11. | net.cy | Αδειούχοι παροχείς δικτύων και/ή υπηρεσιών  ηλεκτρονικών επικοινωνιών |
| 12. | org.cy | Μη κερδοσκοπικές οργανώσεις οι οποίες είναι εγγεγραμμένες στο Μητρώο του Registrar of Associations and Societies και άλλους ανεξάρτητους οργανισμούς |
| 13. | parliament.cy | Βουλή των Αντιπροσώπων και σχετικοί φορείς |
| 14. | press.cy | Οργανισμοί και επιχειρήσεις Τύπου |
| 15. | pro.cy | Επαγγελματικοί οργανισμοί και επιχειρήσεις |
| 16. | tm.cy | Εμπορικά σήματα επίσημα καταχωρημένα στο  μητρώο εμπορικών σημάτων |
| 17. | Erasmusplus.cy | Ίδρυμα Διαχείρισης Ευρωπαϊκών Προγραμμάτων (ΔΕΠ) Δια Βίου Μάθησης |
| 18. | eisac.cy | Kέντρο Προσομοίωσης και Ανάλυσης Ευρωπαϊκών Υποδομών |
| 19. | cybersafety.cy | Εθνικό Κέντρο της Κύπρου για το Ασφαλές Διαδίκτυο |
| 20. | csirt.cy | Εθνικό CSIRT |
| 21. | beactive.cy | Ευρωπαϊκή Εβδομάδα Αθλητισμού |
| 22. | academyofcyprus.cy | Κυπριακή Ακαδημία Επιστημών, Γραμμάτων και Τεχνών |
| 23. | Csirt-lab.cy | Ανάλυση αρχείων που αποστέλλονται από φορείς με σκοπό την ανάλυση τους και την ανάλυση ακόμα και πιθανού κακόβουλου περιεχομένου |
| 24. | mil.cy | Υπουργείο Άμυνας |

1. **Ορισμοί**
2. «Άδεια Χρήσης» σημαίνει την άδεια χρήσης Ονόματος Χώρου με κατάληξη «.cy» που εκχωρείται από τον Διαχειριστή στον Αιτητή.
3. «Αιτητής» σημαίνει το πρόσωπο που υποβάλλει αίτηση εκχώρησης άδεια χρήσης Ονόματος Χώρου με κατάληξη «.cy».
4. «Ανανέωση» σημαίνει την ανανέωση από τον Διαχειριστή Ονόματος Χώρου στο Μητρώο Ονομάτων Χώρου με κατάληξη «.cy»
5. «Διαγραφή» σημαίνει τη διαγραφή από τον Διαχειριστή Ονόματος Χώρου στο Μητρώο Ονομάτων Χώρου με κατάληξη «.cy»
6. «Διάταγμα» σημαίνει το περί Καθορισμού της Διαδικασίας Εκχώρησης Άδειας Χρήσης και Διαχείρισης Ονομάτων Χώρου με κατάληξη «.cy» και των Παραρτημάτων αυτού Διάταγμα του 2019 ([Κ.Δ.Π. 340/2019](http://cylaw.org/cgi-bin/open.pl?file=KDP/data/2019_1_340.pdf&qstring=title%28340%20w%2F1%202019%29)) το οποίο δημοσιεύθηκε στις 18 Οκτωβρίου 2019 και τέθηκε σε ισχύ στις 22 Οκτωβρίου 2019.
7. «Διαχείριση» σημαίνει την εγγραφή, διαγραφή, τερματισμό, τροποποίηση και ανανέωση των Ονομάτων Χώρου με κατάληξη «.cy»
8. «Διαχειριστής» σημαίνει το Πανεπιστήμιο Κύπρου, το οποίο έχει διοριστεί από τον Επίτροπο με σκοπό την Εκχώρηση της Άδειας Χρήσης και Διαχείριση Ονομάτων Χώρου με κατάληξη «.cy».
9. «Διεθνής Οργανισμός Πνευματικής Ιδιοκτησίας» (WIPO) σημαίνει την υπηρεσία του Οργανισμού Ηνωμένων Εθνών που ιδρύθηκε το 1967 και εδρεύει στη Γενεύη, Ελβετία και ασχολείται µε την προώθηση της προστασίας της πνευματικής ιδιοκτησίας σε ολόκληρο τον κόσμο.
10. «Δικαιούχος Άδειας Χρήσης Ονόματος Χώρου» ή «Δικαιούχος» σημαίνει το πρόσωπο στο οποίο εκχωρήθηκε Άδεια Χρήσης Ονόματος Χώρου με κατάληξη «.cy».
11. «Διοικητικός Σύνδεσμος» σημαίνει το πρόσωπο το οποίο υποδεικνύει ο Αιτητής για σκοπούς επικοινωνίας με αυτόν.
12. «εγγραφή ονόματος» σημαίνει την εγγραφή από τον Διαχειριστή, Ονόματος Χώρου, στο Μητρώο Ονομάτων Χώρου με κατάληξη «.cy».
13. «Εξουσιοδοτημένος Αντιπρόσωπος» σημαίνει το πρόσωπο, το οποίο ορίστηκε από τον Αιτητή ή τον Δικαιούχο Άδειας Χρήσης Ονόματος Χώρου με κατάληξη «.cy», για να ενεργεί εξ’ ονόματος του και τον αντιπροσωπεύει έναντι των αρμόδιων Αρχών και υπηρεσιών στην Κυπριακή Δημοκρατία όσον αφορά τα δικαιώματα και τις υποχρεώσεις του που απορρέουν από το Διάταγμα. Δικαιούχου
14. «Επίτροπος» σημαίνει τον Επίτροπο Ρυθμίσεως Ηλεκτρονικών Επικοινωνιών και Ταχυδρομείων που διορίζεται σύμφωνα με τις διατάξεις του περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών Νόμου του 2004, Ν. 112(Ι)/2004 ως αυτός ισχύει εκάστοτε.
15. «Ημερομηνία Εγγραφής» σημαίνει την ημερομηνία κατά την οποία έγινε η εγγραφή Ονόματος Χώρου με κατάληξη «.cy» στο Μητρώο Εγγραφής Ονομάτων Χώρου με κατάληξη «.cy».
16. «Ημερολογιακό Έτος» σημαίνει τη περίοδο ενός έτους που ξεκινά την 1η Ιανουαρίου και τελειώνει την 31η Δεκεμβρίου.
17. «Κανόνες» σημαίνει τους υφιστάμενους ή μελλοντικούς κανόνες του Διαχειριστή για τον τομέα «.cy» και τους υποτομείς δυνάμει της Συμφωνίας και οι οποίοι δημοσιεύονται στην ιστοσελίδα του Διαχειριστή.
18. «Κυβερνοκατάληψη» είναι γενικά ο σφετερισμός εμπορικού σήματος άλλου προσώπου στον τομέα διαδικτυακών Ονομάτων Χώρου.
19. «Μητρώο Εγγραφής Ονομάτων Χώρου με κατάληξη «.cy» ή «Μητρώο» σημαίνει τη βάση δεδομένων που περιλαμβάνει το σύνολο των καταχωρισμένων Ονομάτων Χώρου με κατάληξη «.cy», για τα οποία έχει εκχωρηθεί από τον Διαχειριστή Άδεια Χρήσης, σύμφωνα με τις πρόνοιες του Διατάγματος.
20. «Νόμος» σημαίνει τον περί Ρυθμίσεως Ηλεκτρονικών Επικοινωνιών και Ταχυδρομικών Υπηρεσιών Νόμο του 2004 και περιλαμβάνει κάθε νόμο που τον τροποποιεί ή τον αντικαθιστά.
21. «Όνομα Χώρου µε κατάληξη «.cy» σημαίνει το διαδικτυακό Όνομα Χώρου «Β» επιπέδου ή «Γ» επιπέδου µε κατάληξη «.cy» του οποίου:

* Το «Β» επίπεδο ανήκει σε µία από τις αναφερόμενες στο Παράρτημα ΙΙ του παρόντος Διατάγματος κατηγορίες ή εκχωρούνται σύμφωνα µε το άρθρο 14 του παρόντος διατάγματος, και
* To «Γ» επίπεδο είναι μεταβλητό και περιλαμβάνει αλφαριθμητικούς χαρακτήρες του λατινικού αλφαβήτου Α-Ζ, α-z, 0-9 και τον χαρακτήρα (-). Ο χαρακτήρας (-) δεν μπορεί να εμφανίζεται ούτε στην αρχή, ούτε στο τέλος του Ονόματος Χώρου.

1. «Όνομα Χώρου «B» επιπέδου με κατάληξη «.cy» σημαίνει οποιοδήποτε Όνομα Χώρου με κατάληξη «.cy»της μορφής: «πεδίο\_Β επιπέδου .cy».
2. «Όνομα Χώρου «Γ» επιπέδου µε κατάληξη «.cy» σημαίνει οποιοδήποτε Όνομα Χώρου µε κατάληξη «.cy» της μορφής: «πεδίο\_Γ επιπέδου .cy»
3. «οποιαδήποτε άλλα Ονόματα Χώρου» είναι τα Ονόματα που θα καθοριστούν από καιρού εις καιρόν
4. «Οργανισμός Διαδικτυακής Συνεργασίας για Ανάθεση Ονομάτων και αριθμών» (ICANN) σημαίνει τον ανεξάρτητο, µη κερδοσκοπικό, ιδιωτικό επιχειρηματικό Οργανισμό που εδρεύει στην Καλιφόρνια, Η.Π.Α., και ασχολείται µε τη διοίκηση και συντονισμό της τεχνικής λειτουργίας του διαδικτύου.
5. «Περίοδος Άδειας» σημαίνει τη χρονική περίοδο κατά την οποία ισχύει η Άδεια Χρήσης του Ονόματος Χώρου με κατάληξη «.cy»
6. «Πιστοποιητικό Άδειας Χρήσης» σημαίνει το πιστοποιητικό που περιέχει τη βεβαίωση του Διαχειριστή για την εκχώρηση της Άδειας Χρήσης Ονόματος Χώρου με κατάληξη «.cy»
7. «Πολιτική για Διαφορές» σημαίνει την Ομοιόμορφη Πολιτική Επίλυσης Διαφορών (ΟΠΕΔ) του ICANN και τους Κανόνες για Ομοιόμορφη Πολιτική Επίλυσης Διαφορών για Διαδικτυακό Όνομα όπως υιοθετήθηκαν από τον ICANN στις 30 Οκτωβρίου 2009 και όπως δυνατό να τροποποιούνται από καιρού εις καιρόν, όπως δημοσιεύεται στην ιστοσελίδα του ICANN στο http:/www.icann.org/udrp/
8. «Συμφωνία» σημαίνει την παρούσα συμφωνία η οποία περιλαμβάνει τους όρους και προϋποθέσεις για την Εγγραφή Ονόματος και υπόκειται στις πρόνοιες του Διατάγματος οι οποίες και υπερτερούν σε περίπτωση σύγκρουσης.
9. «Σύστημα» σημαίνει το ολοκληρωμένο σύστημα αυτοματοποίησης των διαδικασιών διαχείρισης του Μητρώου.
10. «τέλος Άδειας Χρήσης» σημαίνει το ποσό το οποίο καταβάλλεται προς τον Διαχειριστή από τον Δικαιούχο, και περιλαμβάνει το τέλος εκχώρησης και ανανέωσης της Άδειας Χρήσης.
11. «Τερματισμός» σημαίνει τον τερματισμό της Άδειας Χρήσης Ονόματος Χώρου µε κατάληξη «.cy» από τον Δικαιούχο σύμφωνα με το Παράρτημα Ι του παρόντος Διατάγματος.
12. «τροποποίηση» σημαίνει την τροποποίηση της Άδειας Χρήσης Ονόματος Χώρου µε κατάληξη «.cy» από τον Διαχειριστή σύμφωνα με το Παράρτημα Ι του παρόντος Διατάγματος.
13. «Υπηρεσίες» αναφέρεται στην εγγραφή Ονόματος Χώρου που παρέχει ο Διαχειριστής.
14. **Γενικές Διατάξεις** 
    1. Η εποπτεία και η διαχείριση των δικαιωμάτων του Ονόματος Χώρου με κατάληξη «.cy» είναι αρμοδιότητα του Επιτρόπου, σύμφωνα με το άρθρο 41(10)και (11) του Νόμου.
    2. Η ιδιοκτησία και όλα τα άλλα δικαιώματα του Ονόματος Χώρου ανώτατου επιπέδου συνεχίζουν να ανήκουν στον Επίτροπο σύμφωνα με τις διατάξεις του Διατάγματος.
    3. Η εγγραφή Ονόματος Χώρου δεν συνεπάγεται την απόκτηση δικαιώματος ιδιοκτησίας ή οποιωνδήποτε άλλων δικαιωμάτων πνευματικής ιδιοκτησίας συμπεριλαμβανομένων πνευματικών ή εμπορικών δικαιωμάτων επί του Ονόματος Χώρου.
    4. Η εγγραφή του Ονόματος Χώρου με κατάληξη «.cy» δεν εξυπακούει δικαιώματα αναφορικά με όνομα ή εμπορικό σήμα.
    5. Ο Αιτητής και/ή ο εξουσιοδοτημένος αντιπρόσωπος του εγγυούνται ότι το όνομα για το οποίο υποβάλλεται αίτηση δεν συγκρούεται με δικαιώματα διανοητικής ιδιοκτησίας, όπως π.χ διπλώματα ευρεσιτεχνίας, εμπορικά σήματα, διάσημα ονόματα τρίτων μερών ή άλλα δικαιώματα πνευματικής ιδιοκτησίας ή τους Νόμους της Κυπριακής Δημοκρατίας ή με διεθνείς συνθήκες που έχει κυρώσει η Κυπριακή Δημοκρατία. Αποτελεί ευθύνη του Αιτητή η διασφάλιση εκ μέρους του ότι το όνομα για το οποίο υποβάλλει αίτηση δεν συγκρούεται με τα ανωτέρω.
    6. Η εκχώρηση Άδειας Χρήσης Ονόματος Χώρου με κατάληξη «.cy» από το Διαχειριστή δεν αποτελεί αναγνώριση των δικαιωμάτων για το όνομα που περιέχεται στο Όνομα Χώρου ή εξουσιοδότηση για χρήση του κατά την διεξαγωγή εμπορίου.
15. **Μητρώο Εγγραφής Ονομάτων Χώρου** 
    1. Ο Διαχειριστής διατηρεί Μητρώο εγγραφής το οποίο θα περιλαμβάνει τρία επίπεδα πρόσβασης:

(α)Επίπεδο πρόσβασης Διαχειριστή,

(β)Επίπεδο Δημόσιας πρόσβασης,

(γ) Επίπεδο πρόσβασης Δικαιούχου Άδειας Χρήσης Ονόματος Χώρου µε κατάληξη «.cy».

* 1. Το κοινό θα έχει πρόσβαση μόνο στα στοιχεία που περιλαμβάνονται στο επίπεδο Δημόσιας πρόσβασης με την επιφύλαξη των όσων προνοούνται από τον περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμος του 2018.
  2. Τα τρία επίπεδα πρόσβασης και κατηγοριών του Μητρώου Εγγραφής θα είναι διαχωρισμένα μεταξύ τους.
  3. Το επίπεδο Δημόσιας πρόσβασης θα πρέπει να περιλαμβάνει και να περιέχει τις ακόλουθες πληροφορίες:

(α) Το Όνομα Χώρου µε κατάληξη «.cy» για το οποίο εκχωρήθηκε Άδεια Χρήσης,

(β) Το όνομα του προσώπου που έχει εγγράψει το όνομα (µόνο στην περίπτωση νομικού προσώπου),

(γ) Την ημερομηνία λήξης της άδειας χρήσης,

* 1. Το επίπεδο πρόσβασης Διαχειριστή και το επίπεδο πρόσβασης Δικαιούχου άδειας χρήσης ονόματος χώρου, θα περιλαμβάνουν τουλάχιστον τις ακόλουθες πληροφορίες:

(α) το Όνομα Χώρου µε κατάληξη «.cy» για το οποίο εκχωρήθηκε Άδεια Χρήσης,

(β) τον αύξοντα αριθμό κατάταξης στο Μητρώο

(γ) το όνομα και/ή την επωνυμία και διεύθυνση του Δικαιούχου και του Διοικητικού Συνδέσμου του

(δ) την ημερομηνία εκχώρησης της Άδειας Χρήσης και εγγραφής του Ονόματος Χώρου µε κατάληξη «.cy»,

(ε) Ημερομηνία αίτησης,

(στ) Ημερομηνία λήξης της Άδειας Χρήσης

1. **Καθορισμός και Αρμοδιότητες Διαχειριστή**

Ο Διαχειριστής:

* 1. Είναι υπεύθυνος για την εκχώρηση της άδειας χρήσης Ονομάτων Χώρου με κατάληξη «.cy» κατά τρόπο δίκαιο, διαφανή και αμερόληπτο.
  2. Είναι υπεύθυνος για τη διαχείριση των Ονομάτων Χώρου με κατάληξη «.cy» κατά τρόπο αποδοτικό λαμβάνοντας υπόψη σχετικές διεθνείς προδιαγραφές και οδηγίες.
  3. Υποχρεούται να συμμορφώνεται με τις εκάστοτε υποδείξεις του Επιτρόπου και των οδηγιών του Οργανισμού Διαδικτυακής Συνεργασίας για Ανάθεση Ονομάτων (ICANN) αναφορικά με την εκχώρηση της Άδειας Χρήσης και τη διαχείριση των Ονομάτων Χώρου με κατάληξη «.cy».
  4. Υποχρεούται να συμμορφώνεται με τις διατάξεις του Περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμου του 2018 και κάθε νόμου που τον τροποποιεί ή τον αντικαθιστά, καθώς επίσης και οποιονδήποτε άλλων συναφών νόμων της Κυπριακής Δημοκρατίας.

* 1. Δεν είναι υπόχρεος να διεξαγάγει οποιαδήποτε έρευνα ως προς το κατά πόσο ο εξουσιοδοτημένος Αντιπρόσωπος και/ή Διοικητικός Σύνδεσμος ή ο Αιτητής δικαιούται την εκχώρηση Άδειας Χρήσης Ονόματος Χώρου με κατάληξη «.cy» ή αν κατέχει οποιαδήποτε δικαιώματα του Ονόματος για το οποίο εκχωρείται Άδεια Χρήσης.
  2. Ο Διαχειριστής δεν ευθύνεται, ούτε και υποχρεούται να προβεί σε οποιονδήποτε έλεγχο της χρήσης του συγκεκριμένου διαδικτυακού ονόματος ή και οπουδήποτε άλλου στοιχείου που υποβάλλεται και καταχωρίζεται σύμφωνα με το άρθρο 5 του Διατάγματος. Παρά ταύτα έχει το δικαίωμα άρσης της παροχής άδειας χρήσης σε περίπτωση που διαπιστωθεί από απόφαση δικαστηρίου ή Διαιτητικού Δικαστηρίου συμπεριλαμβανομένου του Διεθνούς Οργανισμού Πνευματικής Ιδιοκτησίας (WΙΡΟ) ή άλλης αρμόδιας αρχής ότι κάποιο από τα στοιχεία, ως προνοούνται στο άρθρο 5 του Διατάγματος, είναι ανακριβές, ή ότι το δικαίωμα παραχώρησης άδειας χρήσης αντιβαίνει στο δημόσιο συμφέρον ή στην πρόνοια οποιουδήποτε Νόμου της Κυπριακής Δημοκρατίας.
  3. Με την εγγραφή ενός Ονόματος Χώρου με κατάληξη «.cy», ο Διαχειριστής δεν αποφασίζει για την νομιμότητα της εγγραφής του Ονόματος, ούτε για το κατά πόσον αυτή η εγγραφή ή η χρήση δυνατόν να παραβιάζει τα δικαιώματα τρίτου μέρους, με την επιφύλαξη των όσων προνοούνται πιο πάνω.
  4. Υποχρεούται να εφαρμόζει τα τέλη τα οποία καθορίζονται από τον Επίτροπο.

1. **Υποχρεώσεις Δικαιούχου και/ή Εξουσιοδοτημένου Αντιπροσώπου και/ή Διοικητικού Συνδέσμου**
   1. Ο Δικαιούχος και/ή ο Εξουσιοδοτημένος Αντιπρόσωπος υποχρεούνται να ενημερώσουν το Σύστημα για οποιαδήποτε αλλαγή επέλθει στα στοιχεία τους. Τα στοιχεία αυτά πρέπει να είναι επικαιροποιημένα και ακριβή και να περιλαμβάνουν μεταξύ άλλων την ορθή και πλήρη ταχυδρομική διεύθυνση του Δικαιούχου και/ή Εξουσιοδοτημένου Αντιπροσώπου και/ή Διοικητικού Συνδέσμου.
   2. Ο Δικαιούχος και/ή Εξουσιοδοτημένος Αντιπρόσωπος και/ή Διοικητικός Σύνδεσμος υποχρεούνται να πληροφορήσουν το Διαχειριστή σχετικά με οποιαδήποτε δικαστική, διοικητική ή διαδικασία διαιτησίας εγερθεί αναφορικά με το Διαδικτυακό Όνομα Χώρου με κατάληξη «.cy». Τυχόν παράβαση σχετικά με την άμεση ενημέρωση των στοιχείων τους θα οδηγεί σε άμεση ακύρωση της Άδειας Χρήσης του Ονόματος Χώρου με κατάληξη «.cy».
   3. Η συμπλήρωση και η υποβολή της αίτησης θα πρέπει να περιλαμβάνει δηλώσεις και στοιχεία που είναι ορθά, αληθή και επίκαιρα κατά τη περίοδο υποβολής της αίτησης. Ο Εξουσιοδοτημένος Αντιπρόσωπος και/ή ο Διοικητικός Σύνδεσμος και/ή ο Δικαιούχος οφείλουν να ενημερώνουν και να υποβάλλουν στο Σύστημα άμεσα τις τυχόν αλλαγές που προέκυψαν σε αυτά τα στοιχεία.
   4. Σε περίπτωση που τα προσωπικά δεδομένα που πρόκειται να διατηρηθούν και να φυλαχθούν στο Μητρώο είναι του Διοικητικού Συνδέσμου και/ή του Εξουσιοδοτημένου Αντιπροσώπου, τότε θα πρέπει ο Δικαιούχος ή ο αρμόδιος αντιπρόσωπός του να έχει την γραπτή συγκατάθεση του προσώπου του οποίου τα στοιχεία θα διατηρηθούν και θα φυλαχθούν στο Μητρώο.
   5. Ο Δικαιούχος και/ή Εξουσιοδοτημένος Αντιπρόσωπος εγγυούνται ότι ούτε η Άδεια Χρήσης του Ονόματος Χώρου ούτε ο τρόπος με τον οποίο χρησιμοποιείται άμεσα ή έμμεσα παραβιάζει τα νόμιμα δικαιώματα τρίτου προσώπου και ότι η Άδεια Χρήσης του Ονόματος Χώρου δεν ζητείται για οποιοδήποτε παράνομο σκοπό.
   6. Ο Δικαιούχος οφείλει να αποζημιώσει το Διαχειριστή για οποιαδήποτε ζημία υπέστηκε από παραβιάσεις εις βάρος οποιουδήποτε τρίτου εξ υπαιτιότητας του.
   7. Ο Δικαιούχος και/ή ο Εξουσιοδοτημένος Αντιπρόσωπος του δεν δικαιούνται να αρνηθούν, παρά μόνον εφόσον υπάρχει εύλογη αιτία, την παροχή υπηρεσιών και/ή πληροφοριών στο πλαίσιο του Διατάγματος. Ο Αιτητής και/ή ο Δικαιούχος και/ή ο εξουσιοδοτημένος αντιπρόσωπος του οφείλουν να παρέχουν στον Διαχειριστή κάθε αναγκαία πληροφορία σχετικά με αυτή τους την ιδιότητα προς επιτέλεση των καθηκόντων του.
2. **Υποχρέωση κοινοποίησης και επικαιροποίησης πληροφοριών στο Σύστημα**
   1. Κατά την υποβολή της αίτησης, ο Αιτητής ή ο Εξουσιοδοτούμενος Αντιπρόσωπος του, προκειμένου να είναι δυνατή η χρήση του Ονόματος Χώρου με κατάληξη «.cy» θα πρέπει να δίδει πληροφορίες στο Σύστημα σχετικά με τα σημεία επικοινωνίας που σχετίζονται με την εγγραφή, εξυπηρέτηση και/ή τη χρήση του συγκεκριμένου Ονόματος Χώρου με κατάληξη «.cy». Συγκεκριμένα και για διευκόλυνση της διαδικασίας της αίτησης και ενεργοποίησης του Ονόματος Χώρου θα πρέπει να παρέχονται τα ακόλουθα στοιχεία όπως ορίζονται πιο κάτω και που αναφέρονται μαζί ως «Σύνδεσμο»:

* Ο Σύνδεσμος Δικαιούχου - Registrant Contact,
* Ο Διοικητικός Σύνδεσμος ή Διοικητικός Σύνδεσμος - Administrative Contact,
* Ο Τεχνικός Σύνδεσμος - Technical Contact,
* Ο Οικονομικός Διαχειριστής - Billing Contact
  1. Ο Δικαιούχος ή ο Διοικητικός Σύνδεσμος ή ο Αντιπρόσωπος οφείλουν να κοινοποιούν αμέσως στο Σύστημα, οποιαδήποτε αλλαγή σχετικά με πληροφορίες που αφορούν τα πιο πάνω πρόσωπα ώστε να είναι επικαιροποιημένα τα στοιχεία που περιλαμβάνονται στο Μητρώο Μόνο ο Δικαιούχος ή Αιτητής ή ο εξουσιοδοτούμενος Αντιπρόσωπος του, ή ο Διοικητικός Σύνδεσμος ή ο Διοικητικός Σύνδεσμος δύνανται να εξουσιοδοτούν οποιαδήποτε αλλαγή επί των στοιχείων που αφορούν τους εκάστοτε Συνδέσμους.
  2. «Σύνδεσμος Δικαιούχου» (Registrant Contact) περιλαμβάνει τα στοιχεία του Δικαιούχου (είτε οργάνωσης, είτε προσώπου) και του προσώπου που είναι νομικά υπεύθυνο για την οργάνωση ή το προαναφερόμενο πρόσωπο. Στην περίπτωση οργάνωσης ή εταιρείας ως τέτοιος είναι ο Εκτελεστικός Διευθυντής ή ο Πρόεδρος του Διοικητικού Συμβουλίου.
  3. «Διοικητικός Σύνδεσμος» (Administrative Contact) είναι ο Διοικητικός Σύνδεσμος του Δικαιούχου. Το πρόσωπο αυτό συνεργάζεται με το προσωπικό του Διαχειριστή αναφορικά με γενικά διαδικαστικά και μη τεχνικής φύσεως θέματα και εκπροσωπεί τον Δικαιούχο αναφορικά με την χρήση του Ονόματος Χώρου με κατάληξη «.cy».
  4. «Τεχνικός Σύνδεσμος» (Technical Contact) ορίζεται από τον Δικαιούχο ως το πρόσωπο που συνεργάζεται με το προσωπικό του Διαχειριστή για θέματα τεχνικής φύσεως σχετικά με την ενεργοποίηση του Ονόματος Χώρου με κατάληξη «.cy». Δύναται να καταχωρείται ως τέτοιο πρόσωπο, εκπρόσωπος του Παροχέα Υπηρεσιών Διαδικτύου με τον οποίο έχει επιλέξει να συμβληθεί ο Δικαιούχος.
  5. «Οικονομικός Διαχειριστής» (Billing Contact) ορίζεται ως το πρόσωπο που συνεργάζεται με το προσωπικό του Διαχειριστή σχετικά με τις οικονομικές συναλλαγές των δύο Μερών. Το πρόσωπο αυτό θα συνεργάζεται με το προσωπικό του Διαχειριστή για οποιαδήποτε οικονομικά θέματα απευθύνονται στα πλαίσια Ονοματοδοσίας, την καταβολή σχετικών τελών και εκχώρηση ή ανανέωση Άδειας Χρήσης.

1. **Διαδικασία Εκχώρησης Άδειας Χρήσης και Διαχείρισης Ονομάτων Χώρου µε κατάληξη «.cy»**
   1. Δικαίωμα αίτησης για εκχώρηση Άδειας Χρήσης και εγγραφής Ονόματος Χώρου µε κατάληξη «.cy» έχουν πρόσωπα ανεξάρτητα από το κατά πόσο είναι μόνιμοι κάτοικοι της Κυπριακής Δημοκρατίας ή όχι. Η αίτηση μπορεί να γίνει είτε από το ίδιο το ενδιαφερόμενο πρόσωπο είτε από εξουσιοδοτημένο αντιπρόσωπό του.
   2. Κάθε αίτηση υποβάλλεται ηλεκτρονικά στο Σύστημα και λαμβάνει αριθμό προτεραιότητας με βάση την ημερομηνία και ώρα υποβολής της και εξυπηρετείται βάσει του αριθμού προτεραιότητας της.
   3. Ενδεικτικός κατάλογος, που θα καθορίζεται υπό την μορφή κατευθυντήριων γραμμών, θα εκδίδεται από τον Διαχειριστή προς διευκόλυνση του Αιτητή και θα τον ενημερώνει για το ποια είναι τα δικαιολογητικά/υποστηρικτικά έγγραφα που είναι απαραίτητα προκειμένου να εκχωρηθεί στον Αιτητή η Άδεια Χρήσης και να προχωρήσει η εγγραφή Ονόματος Χώρου με κατάληξη «.cy». Ο ενδεικτικός κατάλογος, που θα καθορίζεται από τον Διαχειριστή υπό μορφή κατευθυντήριων οδηγιών, θα αναρτάται στην ιστοσελίδα του Διαχειριστή.
   4. Εφόσον το όνομα του χώρου με κατάληξη «.cy» είναι διαθέσιμο ο Αιτητής υποβάλει μέσω του Συστήματος:

Την αίτηση

Την υπεύθυνη δήλωση του Αιτητή σύμφωνα με το πρότυπο που περιλαμβάνεται στο Παράρτημα ΙΙ του Διατάγματος.

* 1. Μετά τη λήψη της αίτησης ο Διαχειριστής εντός μιας (1) εργάσιμης ημέρας οφείλει να αξιολογήσει το αίτημα και να ενημερώσει τον Αιτητή για την απόφαση του να εγκρίνει ή να απορρίψει το αίτημα εγγραφής για όνομα Χώρου με κατάληξη «.cy».

* 1. Ο Αιτητής εντός έξι (6) εργάσιµων ημερών από την κοινοποίηση της έγκρισης του Διαχειριστή πρέπει να καταβάλει το τέλος Άδειας Χρήσης Ονόματος Χώρου µε κατάληξη«.cγ». Με την καταβολή του τέλους ακολουθεί η εγγραφή του Ονόματος Χώρου στο Μητρώο από τον Διαχειριστή για την περίοδο της ισχύος της σχετικής Άδειας Χρήσης. Το Όνομα Χώρου µε κατάληξη«.cy» ενεργοποιείται άμεσα, μετά και την εγγραφή του Δικαιούχου του ονόματος χώρου στο Μητρώο, και ενημερώνεται αναλόγως.
  2. Το Πιστοποιητικό Άδεια Χρήσης κοινοποιείται στον Δικαιούχο, εφόσον ζητηθεί ηλεκτρονικά µέσω του Συστήματος και πληρωθεί το σχετικό τέλος.
  3. Η εγγραφή του Ονόματος Χώρου στο Μητρώο υποδηλώνει την ενεργοποίηση του Ονόματος.
  4. Οι πληροφορίες που θα συμπεριληφθούν από τον Αιτητή για εκχώρηση Άδειας Χρήσης και εγγραφή Ονόματος Χώρου με κατάληξη «.cy» περιλαμβάνεται στο Παράρτημα ΙΙΙ του Διατάγματος.
  5. Αντιπρόσωποι ή τρίτα πρόσωπα τα οποία ενεργούν εκ µέρους και/ή για λογαριασμό των ενδιαφερομένων προσώπων και/ή κατ’ εκτέλεση των οδηγιών τους υποχρεούνται όπως προσκομίσουν την κατάλληλη εξουσιοδότηση. Το φυσικό πρόσωπο που υποβάλλει αίτηση είτε αυτοπρόσωπα είτε δια µέσω αντιπροσώπου οφείλει να είναι άνω των δεκαοκτώ ετών.
  6. Σε περίπτωση νομικού προσώπου, ο Διαχειριστής δύναται να ζητήσει όπως αυτό προσκομιστεί πιστοποιητικό σύστασης εταιρείας, συνεργατικής εταιρείας, συνδικαλιστικής οργάνωσης, πολιτικού κόμματος, αγαθοεργού ιδρύματος, ομίλου και σωματείου ή και άλλης οντότητας από τις αρμόδιες αρχές της Κυπριακής Δημοκρατίας ή της χώρας στην οποία συστάθηκε, καθώς και πιστοποιητικό εξουσιοδότησης του αντιπροσώπου του νομικού προσώπου.
  7. Σε κάθε περίπτωση υποβολής αίτησης για εγγραφή Ονόματος Χώρου με κατάληξη «.cy.» τα τέλη που θα πρέπει να καταβληθούν θα καθορίζονται, σύμφωνα με το άρθρο 13 και το Παράρτημα IV του Διατάγματος.

1. **Άδεια Χρήσης και εγγραφή Ονόματος Χώρου με κατάληξη «.cy»**
   1. Δικαίωμα άδειας χρήσης του Ονόματος Χώρου έχει ο Δικαιούχος ή ο αντιπρόσωπος του.
   2. Δικαιώματα επί διακριτικών γνωρισμάτων επιχειρήσεων (φυσικών ή νομικών προσώπων), προϊόντων ή υπηρεσιών ή δικαιώματα πνευματικής ιδιοκτησίας δεν περιορίζονται σε τίποτα από τις διατάξεις του Διατάγματος.
2. **Αριθμός Ονομάτων Χώρου με κατάληξη «.cy»** 
   1. Δεν υφίσταται περιορισμός ως προς τον αριθμό των Ονομάτων Χώρου με κατάληξη «.cy» που είναι δυνατόν να εκχωρηθούν στον Δικαιούχο.

1. **Περιπτώσεις κατά τις οποίες απαγορεύεται η εκχώρηση Άδειας Χρήσης Ονόματος Χώρου από τον Διαχειριστή**

Άδεια χρήσης Ονόματος Χώρου δεν θα εκχωρείται από τον Διαχειριστή όταν:

* 1. Όνομα Χώρου με κατάληξη «.cy» που εγγράφτηκε ήδη σε κάποιο τρίτο πρόσωπο ή προσομοιάζει με άλλο ήδη εγγεγραμμένο Όνομα Χώρου με κατάληξη «.cy» σε βαθμό που να προκαλεί σύγχυση στο κοινό. Αν έχουν καταχωρηθεί περισσότερες της μιας αιτήσεις που αφορούν το ίδιο Όνομα Χώρου με κατάληξη «.cy» αυτές τίθενται σε σειρά χρονικής προτεραιότητας και σε περίπτωση εκχώρησης Άδειας Χρήσης για μια Αίτησης, οι υπόλοιπες απορρίπτονται αμέσως.
  2. Όνομα Χώρου με κατάληξη «.cy» που περιέχει λέξεις αισχρού περιεχομένου και/ή που αντίκειται στη δημόσια τάξη και/ή στην εθνική ασφάλεια και/ή στα χρηστά ήθη ή για το οποίο η αίτηση έγινε κακόπιστα ή του οποίου το περιεχόμενο του αποτελεί αδίκημα δυνάμει των Νόμων της Κυπριακής Δημοκρατίας.
  3. Όνομα Χώρου με κατάληξη «.cy» όταν σχετίζεται με πολιτικά πρόσωπα ή πολιτικές και/ή ιστορικές δραστηριότητες για τις οποίες απαιτείται ειδική άδεια, από σχετικά αρμόδια αναγνωρισμένη και εγγεγραμμένη αρχή, εκτός εάν τέτοια άδεια κοινοποιηθεί στο Διαχειριστή.
  4. Όνομα Χώρου με κατάληξη «.cy» ακραίου πολιτικού και/ή ναζιστικού και/ή ρατσιστικού περιεχομένου.
  5. Όνομα Χώρου με κατάληξη «.cy» που συγκρούεται με Νόμους της Κυπριακής Δημοκρατίας, περιλαμβανομένων και Διεθνών Συνθηκών οι οποίες έχουν σχέση με Δικαιώματα Πνευματικής Ιδιοκτησίας (όπως εμπορικά σήματα, γνωστά διεθνή σήματα).
  6. Όνομα Χώρου με κατάληξη «.cy» που είναι συντομότερο των τριών χαρακτήρων (περιλαμβάνονται αλφαριθμητικοί χαρακτήρες του λατινικού αλφαβήτου Α-Ζ, a-z, 0-9 και ο χαρακτήρας (–)). Ο χαρακτήρας (–) δεν μπορεί να εμφανίζεται στην αρχή ούτε στο τέλος του ονόματος Χώρου με κατάληξη «.cy».
  7. Όνομα Χώρου με κατάληξη «.cy» που παραποιεί γεωγραφικό όνομα (τοπωνύμιο), το οποίο χαρακτηρίζει γεωγραφικές περιοχές, όπως παρουσιάζονται στους επίσημους χάρτες που εκδίδονται από το Τμήμα Κτηματολογίου και Χωρομετρίας της Κυπριακής Δημοκρατίας. Τα γεωγραφικά ονόματα αυτά μπορούν να παραχωρούνται μόνο στις Τοπικές ή Κρατικές Αρχές. Αιτήσεις που περιλαμβάνουν εμπορικά σήματα, ονόματα εταιρειών κτλ και που περιλαμβάνουν ένα πραγματικό γεωγραφικό όνομα, πρέπει να περιλαμβάνουν το όνομα της «οντότητας» δίπλα στο Όνομα χώρου με κατάληξη «.cy».
  8. Όνομα Χώρου με κατάληξη «.cy» με ταυτίζεται με όρο που συνιστά επίσημο σημείο αναφοράς της Κυπριακής Δημοκρατίας και άλλων Κρατών και/ή διεθνών οργανισμών και/ή άλλων διεθνών οντοτήτων που αναφέρονται στο Άρθρο 6 της Σύμβασης των Παρισίων για τη Βιομηχανική Ιδιοκτησία καθώς και σημείο μεγάλης συμβολικής σημασίας, ιδίως θρησκευτικά σύμβολα και λέξεις.
  9. Όνομα Χώρου µε κατάληξη «.cy» για το οποίο υπάρχει υπόνοια ότι θα χρησιμοποιηθεί για σκοπούς «κυβερνοκατάληψης».
  10. Ονόματα Χώρου µε κατάληξη «.cy» τα οποία διαγράφονται από το Μητρώο λόγω µη ανανέωσης της Άδειας Χρήσης, για χρονική περίοδο ενός (1) μηνός.
  11. Όνομα χώρου µε κατάληξη «.cy» που μπορεί να χρησιμοποιηθεί για σκοπούς που σχετίζονται µε παράνομες δραστηριότητες στις περιοχές της Κυπριακής Δημοκρατίας οι οποίες βρίσκονται εκτός του αποτελεσματικού ελέγχου της κυβέρνησης της Κυπριακής Δημοκρατίας.

1. **Άδεια Χρήσης Ονομάτων Χώρου** 
   1. Με την εγγραφή του Ονόµατος Χώρου µε κατάληξη «.cy» στο Μητρώο και την εκχώρηση Άδειας Χρήσης, ο Δικαιούχος αποκτά το δικαίωμα χρήσης του Ονόματος Χώρου µε κατάληξη «.cy» για το χρονικό διάστημα από την ισχύ της Άδειας Χρήσης, µε την καταβολή του αντίστοιχου τέλους στον Διαχειριστή. Η Άδεια Χρήσης Ονόματος Χώρου µε κατάληξη «.cy» είναι έγκυρη µόνο κατά την διάρκεια ισχύος της Άδειας.
   2. Το δικαίωμα αυτό δεν επάγεται την απόκτηση δικαιώματος ιδιοκτησίας ή οποιωνδήποτε άλλων δικαιωμάτων συμπεριλαμβανόμενων πνευματικών ή εμπορικών επί του Ονόµατος Χώρου.

**Διάρκεια Δικαιώματος Χρήσης Ονόματος Χώρου με κατάληξη «.cy»**

* 1. Η Άδεια Χρήσης Ονόµατος Χώρου µε κατάληξη «.cy» έχει διάρκεια μέχρι τις 3Ί Δεκεμβρίου του έτους ανάλογα µε τη διάρκεια της Άδειας Χρήσης που έχει καθοριστεί από τα τέλη που καταβλήθηκαν είτε για εγγραφή είτε για ανανέωση της Άδειας Χρήσης του ονόματος, όπως καθορίζονται στον Πίνακα του Παραρτήματος IV του Διατάγματος.
  2. Δίνεται η δυνατότητα ανανέωσης Άδειας Χρήσης για περίοδο ενός (1) ή δυο (2), πέντε (5) ή δέκα (10) ετών. Ο Διαχειριστής αποστέλλει ειδοποίηση ένα (1) µήνα πριν από την λήξη της ισχύος της Άδειας Χρήσης του Ονόματος Χώρου µε κατάληξη «.cy», µε την οποία καλεί τον Δικαιούχο να καταβάλει το τέλος ανανέωσης της Άδειας Χρήσης Ονόματος Χώρου µε κατάληξη «.cy». Το τέλος ανανέωσης πρέπει να καταβληθεί μέχρι τις 31 Δεκεμβρίου του έτους κατά το οποίο λήγει η Άδεια Χρήσης.
  3. Σε περίπτωση που ο Δικαιούχος καταβάλει το Τέλος Ανανέωσης, η Άδεια Χρήσης του Ονόματος Χώρου κατάληξη «.cy» ανανεώνεται αυτόματα.
  4. Σε περίπτωση ανανέωσης Άδειας Χρήσης θα θεωρείται ότι συνάπτεται νέας Συμφωνίας μεταξύ του Διαχειριστή και του Δικαιούχου, η οποία θα καλύπτει τη νέα χρονική περίοδο και θα διέπεται από τους εκάστοτε εν ισχύ κανόνες.
  5. Σε περίπτωση που ο Δικαιούχος δεν ανταποκριθεί, η Άδεια Χρήσης του Ονόματος Χώρου ακυρώνεται αυτόματα.

1. **Μεταβίβαση Άδειας χρήσης Ονόματος Χώρου με κατάληξη «.cy»**

* 1. Η Άδεια Χρήσης δεν μπορεί να μεταβιβαστεί σε άλλο πρόσωπο πλην των ακόλουθων περιπτώσεων, οι οποίες πρέπει να κοινοποιηθούν στον Διαχειριστή:

(α) Κληρονομικού δικαιώματος, στην περίπτωση φυσικών προσώπων.

(β) Σύμπραξης ή συγχώνευσης ενός νομικού προσώπου με άλλο νομικό πρόσωπο ή εξαγοράς νομικού προσώπου από άλλο νομικό πρόσωπο, στην περίπτωση νομικών προσώπων.

1. **Τερματισμός Άδειας Χρήσης**
   1. Τερματισμός Άδειας Χρήσης μπορεί να γίνει από τον Δικαιούχο ή οποιοδήποτε εξουσιοδοτημένο αντιπρόσωπο του μέσω του Συστήματος.
   2. Οποιαδήποτε τέλη δεν θα επιστρέφονται.
   3. Ο τερματισμός συνεπάγεται και τη διαγραφή του Ονόματος Χώρου με κατάληξη «.cy» από το Μητρώο.
   4. Το όνομα Χώρου με κατάληξη «.cy» του οποίου τερματίστηκε η άδεια χρήσης από τον Δικαιούχο η από οποιοδήποτε εξουσιοδοτημένο αντιπρόσωπο, θα παραμένει δεσμευμένο για δεκαπέντε ημέρες μετά τον τερματισμό.
2. **Ακύρωση Άδειας Χρήσης**

Ακύρωση Άδειας Χρήσης μπορεί να γίνει από το Διαχειριστή στις ακόλουθες περιπτώσεις:

* 1. Σε περίπτωση μη καταβολής από τον Δικαιούχο του Τέλους Ανανέωσης της Άδειας Χρήσης εντός της προθεσμίας.
  2. Δυνάμει απόφασης που λαμβάνεται σύμφωνα με τη διαδικασία επίλυσης διαφορών που προνοείται στα άρθρα 11 και 12 του Διατάγματος.
  3. Σε περίπτωση που ο Δικαιούχος παραβιάσει τις υποχρεώσεις του σύμφωνα με το Διάταγμα ή παραβιάσει οποιοδήποτε όρο που εμπίπτει σε κάποιον από τους λόγους απόρριψης της παραγράφου 4 του Παραρτήματος Ι του Διατάγματος, ή σε περίπτωση που ο Δικαιούχος παραβιάσει τις υποχρεώσεις του που προκύπτουν από την παρούσα Συμφωνία μεταξύ αυτού και του Διαχειριστή.
  4. Σε περίπτωση που ο Διαχειριστής διαπιστώσει ότι τα στοιχεία που δόθηκαν από τον Δικαιούχο είναι λανθασμένα, ανακριβή, αναξιόπιστα, ψευδή ή παραπλανητικά. Σε τέτοια περίπτωση ο Διαχειριστής προτού προβεί σε ακύρωση της Άδειας Χρήσης, δύναται να απευθυνθεί στον Δικαιούχο και να του υποβάλει διευκρινιστικές ερωτήσεις σχετικά με την ακρίβεια στοιχείων που σχετίζονται με την εγγραφή Ονόματος Χώρου. Εάν ο Δικαιούχος δεν ανταποκριθεί ή οι απαντήσεις του δεν ικανοποιήσουν τον Διαχειριστή, ο τελευταίος δύναται να προβεί σε ακύρωση της Άδειας Χρήσης.
  5. Σε περίπτωση που Απόφαση Δικαστηρίου ή Διαιτητικού Δικαστηρίου διατάξει το Διαχειριστή να προβεί σε ακύρωση της Άδειας Χρήσης του Ονόματος Χώρου.
  6. Σε περιπτώσεις εκκαθάρισης ή διάλυσης νομικού προσώπου.
  7. Σε περιπτώσεις πτώχευσης ή θανάτου φυσικού προσώπου με την επιφύλαξη των προνοιών που αναφέρονται ανωτέρω περί μεταβίβασης της Άδειας Χρήσης.
  8. Σε περίπτωση που παραλείψει ο Δικαιούχος να ενημερώσει το Σύστημα, σχετικά με οποιαδήποτε αλλαγή στα στοιχεία, τα οποία όφειλε να κοινοποιήσει αμέσως προς το Διαχειριστή.
  9. Σε περίπτωση Τερματισμού από τον Δικαιούχο
  10. Σε περίπτωση που το όνομα χώρου µε κατάληξη «.cy» χρησιμοποιηθεί για σκοπούς που σχετίζονται µε παράνομες δραστηριότητες στις περιοχές της Κυπριακής Δημοκρατίας οι οποίες βρίσκονται εκτός του αποτελεσματικού ελέγχου της κυβέρνησης της Κυπριακής Δημοκρατίας.
  11. Δυνάμει έκδοσης απόφασης στα πλαίσια επίλυσης διαφοράς από το αρμόδιο Όργανο, σχετικά με τη χρήση του Ονόματος Χώρου µε κατάληξη «.cy» ή κατόπιν συμφωνίας που επήλθε μεταξύ των μερών σχετικά με την χρήση αυτού και εφόσον δεν προϋπήρχε η σχετική έγκριση συμφωνίας από το Διαχειριστή, κατά παράβαση των όρων του Διατάγματος.
  12. Σε περίπτωση που το Όνομα Χώρου με κατάληξη «.cy» χρησιμοποιείται για σκοπούς «κυβερνοκατάληψης»

1. **Τροποποίηση εγγεγραμμένου Ονόματος Χώρου με κατάληξη «.cy» ή συνοδευτικών του στοιχείων** 
   1. Τροποποίηση εκχωρημένου ονόματος χώρου ή συνοδευτικών του στοιχείων μπορεί να γίνει από το Διαχειριστή στις ακόλουθες περιπτώσεις:

(α) Σε περίπτωση που έχει καταστεί αναγκαία η διόρθωση σχετικά με την

εγγραφή Ονόματος Χώρου με κατάληξη «.cy» ή ζητηθεί από τον Δικαιούχο ή τον εξουσιοδοτημένο αντιπρόσωπο του η διόρθωση λανθασμένων στοιχείων.

(β) Σε περίπτωση έκδοσης απόφασης, στα πλαίσια επίλυσης διαφοράς από το αρμόδιο Όργανο, σχετικά με τη χρήση του Ονόματος Χώρου με κατάληξη «.cy»ή κατόπιν συμφωνίας που επήλθε μεταξύ των μερών σχετικά με την Άδεια Χρήση αυτού και εφόσον προϋπάρχει η σχετική έγκριση συμφωνίας από το Διαχειριστή.

1. **Διαδικασία Επίλυσης Διαφοράς** 
   1. Ο Διαχειριστής έχει υποχρέωση να προχωρήσει σε διαδικασία επίλυσης διαφοράς στις περιπτώσεις όπου:

(α) Πρόσωπο του οποίου η αίτηση σχετικά με την εκχώρηση Άδειας Χρήσης και εγγραφή συγκεκριμένου Ονόματος Χώρου με κατάληξη «.cy» έχει απορριφθεί από το Διαχειριστή ζητά επανεξέταση της Απόφασης του,

(β) Οποιοδήποτε πρόσωπο που έχει έννομο συμφέρον και θίγεται από απόφαση του Διαχειριστή που αφορά την εκχώρηση Άδειας Χρήσης και εγγραφή συγκεκριμένου Ονόματος Χώρου με κατάληξη «.cy», προσφύγει στον Διαχειριστή ζητώντας ακύρωση της απόφασης του.

* 1. Το αίτημα για επανεξέταση και το αίτημα για ακύρωση της απόφασης του Διαχειριστή θα πρέπει να συνοδεύονται από τα σχετικά δικαιολογητικά, τα οποία να αποδεικνύουν τα δικαιώματα εκμετάλλευσης του συγκεκριμένου Ονόματος Χώρου.
  2. Το ποσό του αιτήματος επανεξέτασης και του αιτήματος ακύρωσης της προκαταβάλλεται σε όλες τις περιπτώσεις και δεν επιστρέφεται.
  3. Η Διαδικασία Αιτήματος για Επανεξέταση Απόφασης σε περίπτωση απόρριψη αίτησης εκχώρησης Άδειας Χρήσης και εγγραφής Ονόματος Χώρου με κατάληξη «.cy» είναι η ακόλουθη:
     1. Το Αίτημα για επανεξέταση υποβάλλεται μέσω του Συστήματος εντός πέντε (5) εργάσιμων ημερών από την ημερομηνία κοινοποίησης της Απόφασης του Διαχειριστή.
     2. Ο Διαχειριστής υποχρεούται να απαντήσει στο πρόσωπο που έχει υποβάλει το αίτημα για επανεξέταση μέσω του Συστήματος και να επιβεβαιώσει τη λήψη του αιτήματος εντός μιας (1) εργάσιμης ημέρας από τη λήψη αυτού.
     3. Εντός πέντε (5) εργάσιμων ημερών από τη λήψη του αιτήματος επανεξέτασης ο Διαχειριστής, οφείλει, είτε:

(ι) να κοινοποιήσει την Απόφαση του εφόσον η αίτηση για επανεξέταση είναι πλήρης και δεν απαιτούνται επιπρόσθετες διευκρινίσεις ή δικαιολογητικά.

(ιι) vα ζητήσει από το πρόσωπο που υπέβαλε το αίτημα για επανεξέταση ότι απαιτούνται επιπρόσθετες διευκρινίσεις και/ή δικαιολογητικά.

* + 1. Το πρόσωπο που υπέβαλε το αίτημα για επανεξέταση υποχρεούται να υποβάλει τις απαιτούμενες διευκρινίσεις και/ή δικαιολογητικά εντός πέντε (5) εργάσιμων ημερών από την ημερομηνία της ενημέρωσης από το Διαχειριστή δια τούτο.
    2. Σε περίπτωση που ο Διαχειριστής κρίνει ότι η αίτηση για επανεξέταση είναι πλήρης, οφείλει να κοινοποιήσει την σχετική του απόφαση προς αυτό στο πρόσωπο που αιτήθηκε επανεξέταση, εντός πέντε (5) εργάσιμων ημερών.
    3. Σε περίπτωση που το πρόσωπο που υπέβαλε αίτημα για επανεξέταση κρίνει ότι η Απόφαση του Διαχειριστή αναφορικά με το αίτημα επανεξέτασης δεν είναι ικανοποιητική, δικαιούται να αιτηθεί τη διεξαγωγή Ακρόασης καταβάλλοντας το καθορισμένο τέλος Ακρόασης. Ο Διαχειριστής υποχρεούται να τηρεί πρακτικά κατά τη διαδικασία Ακρόασης και υποχρεούται να επεξηγεί τη διαδικασία η οποία διεξάγεται ενώπιον του.
    4. Η διάρκεια της διαδικασίας Ακρόασης δεν θα πρέπει να υπερβαίνει τις είκοσι (20) εργάσιμες από την ημερομηνία που ο Διαχειριστής έγκρινε το αίτημα για Ακρόαση. Εντός του προαναφερθέντος χρονικού διαστήματος ο Διαχειριστής θα πρέπει να κοινοποιήσει την τελική του απόφαση, στο πρόσωπο που υπέβαλε το αίτημα για επανεξέταση.
  1. Η διαδικασία επίλυσης διαφορών όταν υποβάλλεται αίτημα προσώπου για ακύρωση της απόφασης του Διαχειριστή να εκχωρήσει Άδεια Χρήσης και εγγραφή Ονόματος Χώρου με κατάληξη «.cy» είναι η ακόλουθη:
     1. Το αίτημα για ακύρωση της Απόφασης του Διαχειριστή υποβάλλεται μέσω του Συστήματος. Ο Διαχειριστής υποχρεούται να απαντήσει στο πρόσωπο που υποβάλλει το αίτημα για ακύρωση της απόφασης μέσω του Συστήματος και να επιβεβαιώσει τη λήψη του αιτήματος εντός μιας (1) εργάσιμης ημέρας από τη λήψη αυτού.
     2. Ο Διαχειριστής ενημερώνει το πρόσωπο που υπέβαλε αίτημα για ακύρωση της Απόφασης του Διαχειριστή εντός 5 εργάσιμων ημερών από τη λήψη του αιτήματος:

(ι) να καταβάλει το σχετικό τέλος που καθορίζεται στο Παράρτημα IV του Διατάγματος για την έναρξη της διαδικασίας επίλυσης διαφοράς και

(ιι) να αποστείλει τυχόν υποστηρικτικά έγγραφα ή δικαιολογητικά

* + 1. Ο Διαχειριστής, εντός 5 εργασίμων ημερών από τη λήψη των υποστηρικτικών εγγράφων και την καταβολή του σχετικού τέλους, υποχρεούται να αποστείλει τα δικαιολογητικά και/ή υποστηρικτικά έγγραφα στον Δικαιούχο και τον καλεί εντός 10 εργάσιμων ημερών να απαντήσει στον Διαχειριστή, κοινοποιώντας τις θέσεις του και στο πρόσωπο που υπέβαλε αίτημα για ακύρωση της απόφασης του Διαχειριστή.
    2. Το πρόσωπο που υποβάλλει αίτημα για ακύρωση της απόφασης του Διαχειριστή εντός 5 εργασίμων ημερών από τη λήψη των θέσεων του Δικαιούχου, οφείλει να απαντήσει στο Διαχειριστή κοινοποιώντας τις θέσεις του και στον Δικαιούχο.
    3. Ο Διαχειριστής σε περίπτωση που κρίνει ότι τα σχετικά δικαιολογητικά και στοιχεία που έχει ενώπιον του δεν είναι ικανοποιητικά τότε δικαιούται να καλέσει το ένα ή και τα δύο μέρη σε Ακρόαση για την παροχή διευκρινίσεων/συμπληρωματικών εγγράφων. Ο Διαχειριστής υποχρεούται να τηρεί πρακτικά κατά την διαδικασία ακρόασης και να επεξηγεί τη διαδικασία η οποία διεξάγεται ενώπιον του. Η διάρκεια της διαδικασίας δεν θα υπερβαίνει τις είκοσι (20) εργάσιμες ημέρες από την ημερομηνία γνωστοποίησης, σε αμφότερα τα μέρη, της πρόθεσης του Διαχειριστή σε κλήση προς Ακρόαση. Η σχετική του απόφαση θα πρέπει να κοινοποιείται στα Μέρη.
    4. Σε περίπτωση που κρίνει ότι τα σχετικά δικαιολογητικά και στοιχεία που έχει ενώπιον του είναι ικανοποιητικά , ο Διαχειριστής εντός δέκα (10) εργασίμων ημερών από την παραλαβή από το πρόσωπο που υποβάλλει αίτημα για ακύρωση της Απόφασης του Διαχειριστή, των τελικών του θέσεων κοινοποιεί την Απόφαση του στα Μέρη και στον Επίτροπο.
  1. Σε περίπτωση που πρόσωπο που αιτείται επανεξέταση ή ακύρωση της απόφασης του Διαχειριστή και εφόσον έχει λάβει σχετική ειδοποίηση από τον Διαχειριστή, προκειμένου να παραστεί σε ακρόαση, αυτό δεν παρουσιαστεί ενώπιον του Διαχειριστή, τότε το αίτημα απορρίπτεται αμέσως.
  2. Σε περίπτωση που κατά τη διαδικασία προκύψει ότι η εκχώρηση Άδειας Χρήσης και η εγγραφή Ονόματος Χώρου με κατάληξη «.cy» έγινε κατόπιν ψευδών, λανθασμένων ή παραπλανητικών δηλώσεων από τον Δικαιούχο, ο Διαχειριστής ακυρώνει την Άδεια Χρήσης ονόματος χώρου και κηρύττει άκυρη τη συμφωνία που αναφέρεται στο άρθρο 10 του Διατάγματος.
  3. Ο Διαχειριστής ενημερώνει γραπτώς τον Επίτροπο αναφορικά με την έναρξη διαδικασίας επίλυσης διαφορών.
  4. Σε περίπτωση που δεν καταστεί δυνατό να επιλυθεί η διαφορά σύμφωνα με τις ως άνω διαδικασίες και εντός των προθεσμιών που αναφέρονται πιο πάνω, ή σε περίπτωση διαφωνίας οποιουδήποτε προσώπου που συμμετέχει στη διαδικασία επίλυσης διαφοράς του με την απόφαση του Διαχειριστή, το εν λόγω πρόσωπο δικαιούται να προσφύγει στον Επίτροπο.
  5. Σε περίπτωση που οποιοδήποτε πρόσωπο προσφύγει στον Επίτροπο, ο Επίτροπος προβαίνει σε επίλυση της διαφοράς, με επαρκώς αιτιολογημένη απόφασή του για οριστική διευθέτηση του ζητήματος. Η σχετική απόφαση του Επιτρόπου είναι δεσμευτική για όλα τα μέρη, δηλαδή τόσο για τον προσφεύγοντα, τον Διαχειριστή όσο και για οποιοδήποτε τρίτο πρόσωπο που το αφορά. Νοείται ότι σύμφωνα με το άρθρο 158 του Νόμου 112(Ι) 2004 οποιαδήποτε πράξη ή απόφαση του Επιτρόπου, θα υπόκειται σε προσφυγή στο Ανώτατο Δικαστήριο Κύπρου ή το Διοικητικό Δικαστήριο σύμφωνα με το Άρθρο 146 του Συντάγματος.

1. **Πληροφορίες Εγγραφής – Προσωπικά Δεδομένα** 
   1. Ο Αιτητής, ο Δικαιούχος και οποιονδήποτε τρίτο πρόσωπο συμφωνεί και αναγνωρίζει ότι ο Διαχειριστής θα καταχωρεί τις πληροφορίες εγγραφής του Ονόματος στο Μητρώο που θα διατηρεί ο Διαχειριστής όπου το κοινό θα έχει πρόσβαση μόνο στις ακόλουθες πληροφορίες:

(α) Το όνομα του Διαδικτυακού Ονόματος που είναι εγγεγραμμένο,

(β) Το όνομα του Αιτητή ή Δικαιούχου ή Εξουσιοδοτημένου Αντιπρόσωπου που έχει εγγράψει το όνομα (μόνο στην περίπτωση νομικού προσώπου).

(γ) Την ημερομηνία λήξης της Άδειας Χρήσης του Διαδικτυακού Ονόματος.

* 1. Προσωπικά δεδομένα που υποβάλλονται από τον Αιτητή, Δικαιούχο, ή τρίτο πρόσωπο θα τυγχάνουν της ακόλουθης επεξεργασίας:

(α) Θα καταχωρούνται στο Μητρώο,

(β) Τα προσωπικά αυτά δεδομένα ενδέχεται να διαβιβασθούν σε κυβερνητικούς φορείς ή φορείς εφαρμογής του Νόμου, για σκοπούς των αναγκών της ασφάλειας ή της άμυνας της Κυπριακής Δημοκρατίας όπως προνοείται δυνάμει του περί Επεξεργασίας Δεδομένων Προσωπικού Χαρακτήρα Νόμου, και

(γ) Τα προσωπικά αυτά δεδομένα θα διαβιβασθούν σε τρίτα μέρη μόνο και αν αυτό ζητηθεί με διάταγμα Δικαστηρίου.

* 1. Ο Διαχειριστής αναλαμβάνει τη νομική ευθύνη για την ακεραιότητα της βάσης δεδομένων του Μητρώου και της υποστηρικτικής γι’ αυτή διαδικασίας. Είναι υπεύθυνος για τη διατήρηση της ακρίβειας των στοιχείων που περιέχονται στη βάση δεδομένων βασιζόμενος στις πληροφορίες που παρέχονται από τους Αιτητές, Δικαιούχους ή Εξουσιοδοτημένο Αντιπρόσωπο ή τρίτο πρόσωπο, αλλά δεν έχει ευθύνη αναφορικά με τα δικαιώματα διανοητικής ιδιοκτησίας στα ονόματα που χρησιμοποιούνται ως Ονόματα Χώρου. Οποιαδήποτε ευθύνη για παραβίαση των δικαιωμάτων αυτών με την εγγραφή υπέχει αποκλειστικά ο Δικαιούχος.
  2. Όπως απαιτείται από τον περί Επεξεργασίας Δεδομένων Προσωπικού Χαρακτήρα Νόμο ο Διαχειριστής θα υιοθετήσει κατάλληλες διαδικασίες ασφάλειας σε σχέση με τη φύλαξη και αποκάλυψη πληροφοριών που παρέχονται από τον Δικαιούχο, Εξουσιοδοτημένο Αντιπρόσωπο ή τρίτο πρόσωπο για την παρεμπόδιση μη εξουσιοδοτημένης πρόσβασης. Οι διαδικασίες ασφάλειας σημαίνουν ότι ο Διαχειριστής μπορεί να ζητήσει απόδειξη της ταυτότητας προτού προχωρήσει στην αποκάλυψη προσωπικών δεδομένων. Εκτός από τις χρήσεις που αναφέρονται πιο πάνω, ο Διαχειριστής δεν θα αποκαλύψει προσωπικά δεδομένα σε άλλους εκτός αν ο Δικαιούχος σαφώς εξουσιοδοτήσει το Διαχειριστή να το πράξει.
  3. Προσωπικά δεδομένα που εντάσσονται στη βάση δεδομένων του Διαχειριστή, ενδέχεται να διαβιβάζονται σε χώρες εντός και εκτός της Ευρωπαϊκής Ένωσης. Η διαβίβαση θα διενεργείται σύμφωνα με τις πρόνοιες του περί Επεξεργασίας Δεδομένων Προσωπικού Χαρακτήρα Νόμου . Με την εγγραφή Ονόματος Χώρου, ο Δικαιούχος συγκατατίθεται στη διαβίβαση των προσωπικών αυτών του δεδομένων σε χώρες εντός και εκτός της Ευρωπαϊκής Ένωσης, και στην επεξεργασία των προσωπικών αυτών δεδομένων για τους σκοπούς που καθορίζονται πιο πάνω σύμφωνα με το Νόμο Προστασίας Προσωπικών Δεδομένων.

1. **Διάρκεια** 
   1. Συμφωνείται ότι η παρούσα Συμφωνία θα παραμείνει σε πλήρη ισχύ καθ’ όλη τη διάρκεια της περιόδου Άδειας Χρήσης του Ονόματος Χώρου για την οποία πληρώθηκε το αναγκαίο τέλος με την υποβολή του έντυπου αίτησης.
   2. Αν η Άδεια Χρήσης του Ονόματος Χώρου ανανεωθεί σύμφωνα με τον όρο 13 της παρούσας Συμφωνίας, τότε η περίοδος της παρούσας Συμφωνίας θα παραταθεί για την επιπρόσθετη περίοδο Άδειας Χρήσης, είτε για ένα (1), δυο (2), πέντε (5) ή δέκα (10) έτη ανάλογα με την χρονική περίοδο ανανέωσης της.
2. **Τροποποιήσεις της παρούσας Συμφωνίας** 
   1. Ο Δικαιούχος συμφωνεί ότι, κατά τη διάρκεια της περιόδου της παρούσας Συμφωνίας, ο Διαχειριστής μπορεί:

(α) Να αναθεωρεί τους όρους και προϋποθέσεις της παρούσας Συμφωνίας, και

(β) Να αλλάξει τις Υπηρεσίες που παρέχονται δυνάμει της παρούσας Συμφωνίας.

* 1. Οποιαδήποτε τέτοια αναθεώρηση ή αλλαγή θα είναι δεσμευτική και αποτελεσματική αμέσως με τη συμπερίληψη της αναθεωρημένης συμφωνίας ή αλλαγής των Υπηρεσιών στην ιστοσελίδα του Διαχειριστή ή με την κοινοποίηση της με ηλεκτρονικό ταχυδρομείο ή σύνηθες ταχυδρομείο στο Δικαιούχο ή τον Εξουσιοδοτημένο Αντιπρόσωπο.
  2. Ο Δικαιούχος συμφωνεί να ανασκοπεί την ιστοσελίδα του Διαχειριστή, περιλαμβανομένης της Συμφωνίας, περιοδικά ώστε να είναι ενήμερος οποιωνδήποτε τέτοιων αναθεωρήσεων.
  3. Αν ο Δικαιούχος δεν συμφωνεί με οποιαδήποτε αναθεώρηση της Συμφωνίας, μπορεί να τερματίσει την παρούσα Συμφωνία οποτεδήποτε, ενημερώνοντας το Διαχειριστή με ηλεκτρονικό ταχυδρομείο ή σύνηθες ταχυδρομείο.
  4. Νοείται ότι, με το να συνεχίσει ο Δικαιούχος να χρησιμοποιεί τις Υπηρεσίες κατόπιν ειδοποίησης για οποιαδήποτε αναθεώρηση της παρούσας Συμφωνίας ή αλλαγής Υπηρεσιών, οφείλει να συμμορφώνεται με οποιεσδήποτε τέτοιες αναθεωρήσεις ή αλλαγές.
  5. Περαιτέρω ο Δικαιούχος συμφωνεί να συμμορφώνεται με την Πολιτική για Διαφορές. Νοείται ότι διατηρώντας την εγγραφή του διαδικτυακού Ονόματος Χώρου, μετά που οι τροποποιήσεις της Πολιτικής για Διαφορές θα έχει τεθεί σε ισχύ, θεωρείται ότι έχει συμφωνήσει στις τροποποιήσεις αυτές.
  6. Αναγνωρίζεται ότι αν ο Δικαιούχος δεν συμφωνεί σε οποιεσδήποτε τέτοιες τροποποιήσεις θα πρέπει να ζητήσει αμέσως αφαίρεση του σχετικού Ονόματος Χώρου από το Μητρώο.

1. **Εξαιρέσεις και περιορισμοί ευθύνης του Διαχειριστή και Αποζημιώσεις** 
   1. Ο Διαχειριστής δεν θα είναι υπεύθυνος προς το Δικαιούοχο είτε δυνάμει της παρούσας Συμφωνίας είτε από αστικό αδίκημα (περιλαμβανομένης αμέλειας) ή άλλως πως για άμεση, έμμεση, συμπωματική, ειδική ή συνεπαγόμενη ζημιά που προκύπτει από τη χρήση ή αδυναμία χρησιμοποίησης οποιωνδήποτε υπηρεσιών ή για το κόστος της παροχής υπαλλακτικών υπηρεσιών, οποιαδήποτε απώλεια κέρδους, εσόδων ή άλλης μορφής οικονομική ζημιά (είτε άμεση είτε έμμεση) και χωρίς επηρεασμό της γενικότητας των πιο πάνω αναφερόμενων:

(α) Απώλεια ή ευθύνη που προκύπτει από καθυστερήσεις στην πρόσβαση ή διακοπές στην πρόσβαση,

(β) Απώλεια ή ευθύνη που προκύπτει από μη παράδοση δεδομένων ή εσφαλμένη παράδοση δεδομένων,

(γ) Απώλεια ή ευθύνη που προκύπτει από θεομηνίες,

(δ) Απώλεια ή ευθύνη που προκύπτει από μη εξουσιοδοτημένη χρησιμοποίηση ή κατάχρηση του κωδικού πρόσβασης στο λογαριασμό του Δικαιούχου,

(ε) Απώλεια ή ευθύνη που προκύπτει από λάθη, παραλείψεις ή εσφαλμένες δηλώσεις σε οποιαδήποτε πληροφορία/υπηρεσία ή σε όλες τις πληροφορίες/υπηρεσίες που παρέχονται δυνάμει της παρούσας Συμφωνίας,

(στ) Απώλεια ή ευθύνη που προκύπτει από τη διακοπή της υπηρεσίας προς το Δικαιούχο,

(ζ) Απώλεια εγγραφής και χρήσης του Ονόματος Χώρου ή για διακοπή επιχείρησης ή οποιεσδήποτε έμμεσες, ειδικές, περιστασιακές ή συνεπαγόμενες ζημιές οποιουδήποτε είδους (περιλαμβανομένης απώλειας κερδών) ανεξάρτητα από τη μορφή της ενέργειας είτε δυνάμει της παρούσας Συμφωνίας, είτε σε αστικό αδίκημα (περιλαμβανομένης αμέλειας) είτε διαφορετικά, έστω κι αν ο Διαχειριστής έχει ειδοποιηθεί για το ενδεχόμενο τέτοιων ζημιών,

(η) Απώλεια κύκλου εργασιών,

(θ) Απώλεια αναμενόμενων οικονομιών ή εμπορικής εύνοιας.

* 1. Σε περίπτωση που ο πιο πάνω αναφερόμενος αποκλεισμός ευθύνης θεωρηθεί άκυρος, συμφωνείται ότι ολόκληρη η ευθύνη του Διαχειριστή απέναντι στον Δικαιούχο είτε δυνάμει της παρούσας Συμφωνίας είτε από αστικό αδίκημα (περιλαμβανομένης αμέλειας) είτε διαφορετικά, αναφορικά με οποιεσδήποτε υπηρεσίες που παρέχονται δυνάμει της παρούσας Συμφωνίας και οποιαδήποτε παραβίαση της παρούσας Συμφωνίας, περιορίζεται αποκλειστικά στο ποσό που έχει πληρωθεί για τις υπηρεσίες αυτές για την περίοδο της Άδειας Χρήσης.

* 1. Ο Δικαιούχος συμφωνεί να απαλλάξει, αποζημιώσει και να κρατήσει τον Διαχειριστή, τους αντιπροσώπους του Διαχειριστή, υπαλλήλους, αξιωματούχους, διευθυντές και συνδεδεμένες εταιρείες απαλλαγμένους από κάθε ευθύνη, απαίτηση και δαπάνες, περιλαμβανομένων νομικών εξόδων, τρίτων μερών που σχετίζονται ή προκύπτουν δυνάμει της παρούσας Συμφωνίας, τις υπηρεσίες που παρέχονται δυνάμει της ή τη χρησιμοποίηση από το Δικαιούχο των υπηρεσιών, περιλαμβανομένης, άνευ περιορισμού, παραβίασης από το Δικαιούχο ή τρίτον που χρησιμοποιεί την υπηρεσία με τον ηλεκτρονικό υπολογιστή του Δικαιούχου οποιασδήποτε πνευματικής ιδιοκτησίας ή άλλου ιδιοκτησιακού δικαιώματος οποιουδήποτε προσώπου ή οντότητας ή από την παραβίαση οποιουδήποτε εκ των κανόνων ή της πολιτικής του Διαχειριστή που σχετίζεται με την παρεχόμενη υπηρεσία.
  2. Επίσης, ο Δικαιούχος συμφωνεί να αποζημιώσει το Διαχειριστή και να τον απαλλάξει από κάθε ευθύνη, σύμφωνα με τους όρους και προϋποθέσεις που περιέχονται στην Πολιτική για Διαφορές. Όταν απειλείται ο Διαχειριστής με αγωγή από οποιοδήποτε τρίτο μέρος δυνατό να ζητηθούν γραπτές διασφαλίσεις ή εγγυήσεις από το Δικαιούχο, αναφορικά με την υπόσχεση του να αποζημιώσει το Διαχειριστή. Παράλειψη εκ μέρους του Δικαιούχου να παράσχει τις διασφαλίσεις ή εγγυήσεις αυτές, δύναται να θεωρηθεί από το Διαχειριστή ως παραβίαση της Συμφωνίας και δυνατό να έχει ως αποτέλεσμα την απενεργοποίηση ή ακύρωση της Άδειας Χρήσης του Ονόματος Χώρου.

1. **Παράβαση Όρων και Διατάξεων του Διατάγματος**
   1. Συμφωνείται ότι παράλειψη να συμμορφωθεί ο Δικαιούχος με οποιαδήποτε διάταξη της παρούσας Συμφωνίας ή την Πολιτική για Διαφορές που αποτελεί μέρος αυτής, δύναται να θεωρηθεί ως ουσιώδης παράβαση και ότι μπορεί ο Διαχειριστής να δώσει στον Δικαιούχο γραπτή ειδοποίηση, περιγράφοντας την παράβαση. Αν εντός τριάντα (30) ημερολογιακών ημερών από την ημερομηνία της ειδοποίησης αυτής ο Δικαιούχος παραλείψει να παράσχει στο Διαχειριστή εύλογα ικανοποιητικά στοιχεία ότι δεν έχει παραβεί τις υποχρεώσεις του δυνάμει της Συμφωνίας, τότε μπορεί ο Διαχειριστής να ακυρώσει την Άδεια Χρήσης. Οποιαδήποτε τέτοια παράβαση δεν θα θεωρηθεί ότι δικαιολογείται απλώς και μόνο λόγω της αντίδρασης ή μη αντίδρασής του Διαχειριστή σ’ αυτήν ή σε οποιαδήποτε άλλη παράβαση που διαπράττεται από το Δικαιούχο.
   2. Στις περιπτώσεις όπου οποιοδήποτε πρόσωπο παραβιάζει τις διατάξεις του Διατάγματος εφαρμόζονται οι σχετικές διατάξεις του Νόμου και των οικείων Διαταγμάτων.

1. **Το σύνολο της Συμφωνίας / Λοιποί Όροι**
   1. Η Συμφωνία περιέχει ολόκληρη τη συμφωνία μεταξύ Διαχειριστή και Δικαιούχου και υποκαθιστά οποιεσδήποτε προηγούμενες συμφωνίες ή συνεννοήσεις μεταξύ Διαχειριστή και Δικαιούχου.

* 1. Αιτήσεις για εκχώρηση ή ανανέωση Άδειας Χρήσης Ονομάτων Χώρου που υποβλήθηκαν στο Διαχειριστή, πριν την ισχύ της Συμφωνίας και εκκρεμούν, διεκπεραιώνονται από το Διαχειριστή σύμφωνα με τις, πριν την δημοσίευση της παρούσας Συμφωνίας, διατάξεις.
  2. Η Συμφωνία καταργεί τη προηγούμενη συμφωνία που καταρτίστηκε δυνάμει του περί Καθορισμού της Διαδικασίας Απονομής Διαδικτυακών Ονομάτων Χώρου με κατάληξη «.cy» Διατάγματος και των Παραρτημάτων αυτού (ΚΔΠ 276/15) και το οποίο καταργήθηκε με την ισχύ του νέου Διατάγματος στις 22.10.2019.
  3. Συμφωνείται ότι οι όροι της Συμφωνίας δύνανται να διακοπούν. Αν οποιοσδήποτε όρος ή οποιαδήποτε διάταξη κηρυχθούν άκυροι ή μη εφαρμόσιμοι, ο όρος αυτός ή η διάταξη αυτή θα θεωρηθούν ως συμβατοί με το νόμο που βρίσκεται σε ισχύ όσο πλησιέστερα γίνεται ώστε να εκφραστούν οι αρχικές προθέσεις των μερών, οι δε υπόλοιποι όροι και οι υπόλοιπες διατάξεις θα παραμείνουν σε πλήρη ισχύ.
  4. Ουδέν των περιεχομένων στην Συμφωνία ή στην Πολιτική για τις Διαφορές ερμηνεύεται ότι δημιουργεί οποιαδήποτε αντιπροσωπεία, συνεταιρισμό, ή άλλης μορφής κοινοπραξία μεταξύ των μερών.

1. **Ειδοποιήσεις** 
   1. Οποιαδήποτε ειδοποίηση, οδηγία ή άλλη κοινοποίηση που παρέχεται δυνάμει της Συμφωνίας θα πρέπει να είναι γραπτή και να αποστέλλεται μέσω ηλεκτρονικού ταχυδρομείου ή τηλεομοιότυπου ή κανονικού ταχυδρομείου. Σε περίπτωση ηλεκτρονικού ταχυδρομείου ή τηλεομοιότυπου ο αποστολέας λαμβάνει επιβεβαίωση της παράδοσης. Οποιαδήποτε ηλεκτρονική κοινοποίηση θεωρείται ότι δόθηκε έγκυρα και αποτελεσματικά την ημερομηνία της κοινοποίησης αν η ημερομηνία είναι εργάσιμη μέρα και η παράδοση έγινε πριν από τις 12:00 μ.μ, διαφορετικά θα θεωρηθεί ότι παραδόθηκε την επόμενη εργάσιμη ημέρα. Σε περίπτωση ειδοποίησης με κανονικό ταχυδρομείο, έγκυρη ειδοποίηση θεωρείται ότι δόθηκε έγκυρα και αποτελεσματικά πέντε (5) εργάσιμες ημέρες μετά την ημερομηνία της ταχυδρόμησης.
   2. Οποιαδήποτε ειδοποίηση προς το Δικαιούχο ή τον Εξουσιοδοτημένο Αντιπρόσωπο θα αποστέλλεται στην ταχυδρομική διεύθυνση ή στη διεύθυνση του Διοικητικού Συνδέσμου του Δικαιούχου και οποιαδήποτε ειδοποίηση προς το Διαχειριστή θα αποστέλλεται στην:

**Υπηρεσία Ονοματοδοσίας (CY Domain Name Service)**

**Πανεπιστήμιο Κύπρου**

Καλλιπόλεως 75

Λευκωσία

ΚΥΠΡΟΣ

Ταχυδρομική Διεύθυνση:

Τ.Κ. 20537

1678 Λευκωσία

ΚΥΠΡΟΣ

Φαξ: +35722895077

Email: cydns@ucy.ac.cy

1. **Εφαρμοστέο Δίκαιο** 
   1. Οι όροι και οι προϋποθέσεις της παρούσας Συμφωνίας διέπονται και ερμηνεύονται σύμφωνα με τους νόμους της Κυπριακής Δημοκρατίας.
   2. Τα μέρη συμφωνούν και δεσμεύονται (υπό την αίρεση της Πολιτικής για τις Διαφορές), να υπόκεινται στην αποκλειστική δικαιοδοσία των Δικαστηρίων της Κυπριακής Δημοκρατίας στην Λευκωσία.